KOMISSION TÄYTÄNTÖÖNPANOASETUS (EU) 2022/1863,

annettu 5 päivänä lokakuuta 2022,

täytäntöönpanoasetuksen (EU) 2017/892 muuttamisesta hedelmien ja vihannesten ilmaisjakelua varten tehtävien markkinoilta poistojen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 38 artiklan h alakohdan,

sekä katsoo seuraavaa:

(1) Komission täytäntöönpanoasetuksen (EU) 2017/892 (2) 17 artiklassa vahvistetaan säännöt, jotka koskevat markkinoilta poistettujen ja ilmaisjakeluun tarkoitettujen hedelmien ja vihannesten lajittelu- ja pakkauskustannuksia. Mainitun asetuksen liitteessä V vahvistetaan kiinteät tukimäärät tällaisille kustannuksille. Komission delegoidussa asetuksessa (EU) 2017/891 (3) annetaan tällaiseen markkinoilta poistoon myönnettävää tukea koskevat säännöt. Siinä vahvistetaan yläraja ilmaisjakelua varten markkinoilta poistettujen hedelmien ja vihannesten lajittelusta ja pakkaamisesta aiheutuville kustannuksille liiallisten korvausten estämiseksi. Jäsenvaltioiden ja tuottajaorganisaatioiden markkinoilta poistojen toteuttamisesta saama kokemus osoittaa, että määriä, jotka vahvistetaan täytäntöönpanoasetuksessa (EU) 2017/892 hedelmä- ja vihannesalan ilmaisjakelua varten toteutettuihin markkinoilta poistoihin liittyville lajittelu- ja pakkauskustannuksille, ei tulisi katsoa kertakorvauksiksi vaan enimmäismääriksi, joita ei tulisi ylittää. Kokemus osoittaa myös, että liiallisten korvausten estämiseksi lajittelu- ja pakkauskustannuksiin ei tulisi myöntää tukea, jos hedelmien ja vihannesten ilmaisjakelu tapahtuu jalostuksen jälkeen.

(2) Sen vuoksi täytäntöönpanoasetusta (EU) 2017/892 olisi muutettava.

(3) Jotta varmistetaan sellaisten tuottajaorganisaatioiden tasapuolinen kohtelu, jotka toteuttavat hedelmien ja vihannesten markkinoilta poistoja ilmaisjakelua varten tuotantovuonna 2022, uuden laskentamenetelmän olisi katettava koko korjuukausi. Koska persikoiden ja nektariinien sadonkorjuu alkaa kunkin vuoden huhtikuusta, tätä asetusta olisi sen vuoksi sovellettava 1 päivästä huhtikuuta 2022.

(4) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2017/892 muuttaminen Korvataan täytäntöönpanoasetuksen (EU) 2017/892 17 artiklan 1 kohta seuraavasti: ”1. Markkinoilta poistettujen hedelmien ja vihannesten lajittelusta ja pakkaamisesta ilmaisjakelua varten aiheutuvat kustannukset ovat toimintaohjelmissa tukikelpoisia, paitsi jos hedelmien ja vihannesten ilmaisjakelu tapahtuu jalostuksen jälkeen. Nettopainoltaan alle 25 kilogramman pakkauksissa olevien tuotteiden osalta nämä kustannukset eivät saa ylittää liitteessä V vahvistettuja määriä.”

2 artikla Voimaantulo Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä huhtikuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

(3) Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).